Kadesch

Kadesch (au Qadesch) isch ä Stadt im altertümlige Mittlere Oste gsi. Si isch im Weste vo Syrie am Orontesfluss gläge. Dr Herrscher vo Kadesch het zur Koalition vo de syrische und kanaanitische Brinze ghört, wo brobiert hai d Expansion vo Ägypte aazhalte. In dr Ziit vo dr gröste Uusbreitig vom ägyptische Neue Riich het d Stadt zum Iiflussgebiet vo Ägypte ghört. Wi sich s Riich vo de Hethiter usbreitet het, isch Kadesch schliesslig an si gfalle. Us dere Ziit kennt mä dangg dä Amarna Brief drei vo de König vo Kadesh: dr Sutatara, dr Etakkama (au Aitagama) (öbbe 1340), Niqmadu, dr Sohn vom Etakkama Dr Pharao Seti I. isch uf siine militärische Kampagne bis noch Kadesch vorgstoosse, und het dört ä Siigerstela ufgstellt. D Stadt isch aber churz noch em Abzug vo de ägyptische Druppe widr an d Hethiter gfalle. In siim fümfte Regierigsjohr, öbbe 1273 vor dr Ziitwändi, isch dr Ramses II. mit vier Divisione gege Kadesch zoge. In dr Schlacht, wo westlig vo dr Stadt stattgfunde het, isch d Vorhuet vo de Ägypter under em Ramses sälber fast vernichtet worde, aber d Intervention vo Druppe us Amurru hai d Lag grettet. D Ägypter hai sich widr noch Süde zruggzoge und Kadesch isch in de Händ vo de Hethiter bliibe. Wie vili anderi Stedt in dr Levant am Afang vom 12. Johrhundert vor dr Ziitwändi isch Kadesch zerstört worde und us dr Gschicht verschwunde. Mä dänggt, as d Seevölker an ihrem Undergang gschuld siige. Kadesch wird identifiziert mit em Tell Nebi Mend, wo öbbe 24 Kilometer südwestlig vo Homs lit(öbbe 34°35′N 36°31′E) in dr Nöchi vo Al Qusayr. Fuessnote